Ναμπό

Το Ναμπό ή Ναμπχό (κορεατ. 남포시 ) είναι μία από τις μεγαλύτερες σε πληθυσμό πόλεις της Βόρειας Κορέας και ένα από τα σημαντικότερα λιμάνια της. Είναι κτισμένη στη βόρεια όχθη του ποταμό Τεντόνγκ, 15 χιλιόμετρα ανατολικά από την εκβολή του στον Κόλπο της Κορέας της Κίτρινης Θάλασσας. Παλαιότερα ονομαζόταν Τσινναμπό (Chinnamp'o) Μετά τη δημιουργία του κράτους της Β. Κορέας, απέχοντας μόλις 50 χιλιόμετρα από την πρωτεύουσα Πιονγιάνγκ, αναπτύχθηκε πάνω σε μια ευρεία βιομηχανική βάση.

Ιστορία
Η πόλη ανήκε στο Κοτζοσάν μέχρι την εποχή των Τριών Βασιλείων, οπότε εντάχθηκε στο μεγαλύτερο βασίλειο, το Κογκουριά. Κατά την εποχή εκείνη η πόλη υπαγόταν στην περιοχή Σοκιόνγκ (τη σημερινή Πιονγιάνγκ) μέχρι τη Δυναστεία Κοργιά, οπότε μετά την εξέγερση του Μυοτσέονγκ η Σοκιόνγκ χωρίσθηκε σε 6 κομητείες, από τις οποίες οι τρεις βρίσκονταν στο έδαφος του σημερινού Δήμου της Ναμπό. Στα τέλη της Κοργιά η περιοχή ονομάσθηκε Τσουνγκναμπό από την ονομασία ενός χωριού στα νότια της Κομητείας Τσουνγκσάν. Μετά την επικράτηση της Δυναστείας Τζοσάν, η όλη περιοχή υπαγόταν στην Επαρχία Πιόνγαν.

Το 1871 έλαβε χώρα το Συμβάν του Τζένεραλ Σέρμαν, όταν το ομώνυμο εμπορικό πλοίο των ΗΠΑ επεχείρησε να ανεβεί τον ποταμό Τεντόνγκ μέχρι την Πιονγιάνγκ ώστε να «ανοίξει» τη δυναστεία των Τζόσον στο διεθνές εμπόριο, αλλά δεν του επιτράπηκε. Σύμφωνα με την επίσημη ιστορία του καθεστώτος της Βόρειας Κορέας, ο ίδιος ο παππούς του Κιμ Ιλ-σονγκ σήμανε τον συναγερμό για το ξένο πλοίο και ηγήθηκε της εναντίον του επιθέσεως.

Η ονομασία της πόλεως προέρχεται από ένα ψαροχώρι που σήμερα ανήκει στην Κομητεία Ριονκάνγκ. Κατά τη διάρκεια της ιαπωνικής κατοχής η πόλη μετονομάσθηκε σε Τσινναμπό, με την προσθήκη του ιδεογράμματος 鎭 που σημαίνει «καταστέλλω, κρατώ κάτω», επειδή στον Α΄ Σινοϊαπωνικό Πόλεμο οι Ιάπωνες είχαν πραγματοποιήσει επιτυχημένη απόβαση στην περιοχή του Ναμπό και είχαν νικήσει τις δυνάμεις των Τσινγκ. Η ονομασία «Ναμπό» επανήλθε αμέσως μετά την απελευθέρωση της Κορέας.

 Μετά την ίδρυση της Βόρειας Κορέας 
Ο δήμος της Ναμπό ιδρύθηκε το 1950 με 27 υποδιαιρέσεις ri. Μετά από διάφορες αναδιατάξεις το 1952 και εξής, το 1960 ο δήμος είχε 15 dong και 8 ri.

Τον Δεκέμβριο του 1979 η Ναμπό έγινε «απευθείας διοικούμενη πόλη» (chikhalsi) της Βόρειας Κορέας. Αλλά στις 9 Ιανουαρίου 2004 το Προεδρείο της Ανώτατης Λαϊκής Συνέλευσης υπεβάθμισε τη Ναμπό από απευθείας διοικούμενη πόλη σε κανονική πόλη που υπάχθηκε στην Επαρχία Νότιου Πιονκάν. Το 2010 η πόλη αποσπάσθηκε από την Επαρχία αυτή και οι κομητείες που παλαιότερα αποτελούσαν μέρος της πόλεως τής αποδόθηκαν και πάλι, μαζί με την Οντσόν-κουν. Εξαιτίας αυτών των τελευταίων διοικητικών μεταβολών, η Ναμπό ως Δήμος έγινε η δεύτερη μεγαλύτερη σε πληθυσμό πόλη όλης της Βόρειας Κορέας.

Τον Σεπτέμβριο του 2020 ολοκληρώθηκε μια μεγάλη αναδιαμόρφωση της Ναμπό, σε συμφωνία με την κρατική πολιτική του «ξαναχτισίματος περιφερειακών πόλεων σε οικισμούς που να έχουν ξεχωριστό χαρακτήρα ο καθένας». Αυτό είχε ως αποτέλεσμα η Ναμπό να αποκτήσει «χρώματα ακροθαλασσιάς», με τα περισσότερα κτήρια να βάφονται γαλάζια, αλλά και μερικά πορτοκαλί και μπεζ, θυμίζοντας την άμμο. Η ισχυρή τοπική υαλουργία κατασκεύασε παράθυρα για τις πολυκατοικίες, ενώ η παροχή ηλεκτρικού ρεύματος, η υδροδότηση και οι δημόσιες συγκοινωνίες βελτιώθηκαν. Πάντως η παροχή νερού, όπως και πριν την αναδιαμόρφωση, χαρακτηρίσθηκε «ανεπαρκής» εξαιτίας των «τοπογραφικών συνθηκών».

 Δείτε επίσης 
 Κατάλογος πόλεων της Βόρειας Κορέας

Παραπομπές

Εξωτερικοί σύνδεσμοι


Ναμπο